Ein reicher man zu Florenz saß,
doch einfeltig von sinnen,
der eins tags zu sein gesten sprach
aus unverdachtem mute:
»Ich hab ein solchen guten wein,
beßer kunt man nit finnen,
wan in got selber trinken solt,
wer er doch süß und gute.«
Nun war ein ketzermeister do
in dem Barfüßer orden,
der rechtfertigt die leut also,
was auch des innen worden;
den reichen man zu im zitirt
und in ein ketzer nennet,
er wer wirdig und das man in verbrennet,
das er got zu eim trinker gleicht,
dem auch sein wein müst schmecken;
vermeinet dem einfelting schaf
ein sum gelts ab zu schrecken.